CELEX: 
Language: bg
Date: 2020-05-14 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2019/517 на Европейския парламент и на Съвета чрез установяване на критериите за допустимост и подбор и на процедурата за определяне на регистъра за домейна от първо ниво .eu

ЕВРОПЕЙСКА
                         КОМИСИЯ
                                                 Брюксел, 14.5.2020 г.
                                                 C(2020) 3075 final
              ДЕЛЕГИРАН РЕГЛАМЕНТ (ЕС) .../... НА КОМИСИЯТА
                                  от 14.5.2020 година
   за допълване на Регламент (ЕС) 2019/517 на Европейския парламент и на Съвета
    чрез установяване на критериите за допустимост и подбор и на процедурата за
                определяне на регистъра за домейна от първо ниво .eu
                              (текст от значение за ЕИП)
BG                                                                              BG
 ---pagebreak---                                  ОБЯСНИТЕЛЕН МЕМОРАНДУМ
   1.      КОНТЕКСТ НА ДЕЛЕГИРАНИЯ АКТ
   Домейнът от първо ниво (ДПН) .eu осигурява на Европа собствена идентичност в
   интернет. Целта му е да направи присъствието на ЕС в интернет по-забележимо,
   потребителите да имат по-широк избор от имена на домейни и да се насърчи
   развитието на електронната търговия. Регламент (ЕС) 2019/5171 за изменение и отмяна
   на Регламент (ЕО) № 733/20022 и отмяна на Регламент (ЕО) № 874/20043 на Комисията
   влезе в сила на 18 април 2019 г. С него се определят нови правила за реализирането и
   функционирането на домейна от първо ниво .eu. Новите правила ще се прилагат от
   13 октомври 2022 г. и ще осигурят гъвкавост, за да може домейнът .eu да се адаптира
   към бързите промени на пазара и да бъде модернизирана неговата управленска
   структура.
   С Регламент (ЕС) 2019/517 Комисията се упълномощава да приема делегирани актове и
   актове за изпълнение, които са от съществено значение за избора на регистър за
   домейна от първо ниво .eu и за неговото функциониране. По-специално с член 8 от
   Регламент (ЕС) 2019/517 на Комисията се делегира правомощието да приема актове в
   съответствие с член 290 от Договора за функционирането на ЕС (ДФЕС) по отношение
   на критериите за допустимост и подбор и процедурата за определяне на регистър. В
   съответствие с член 19, параграф 2 от Регламент (ЕС) 2019/517 до 12 октомври 2021 г.
   Комисията трябва да предприеме необходимите мерки, за да определи даден субект за
   регистър, който да управлява и администрира домейна от първо ниво .eu, и да сключи
   договор с него.
   2.      КОНСУЛТАЦИИ ПРЕДИ ПРИЕМАНЕТО НА АКТА
   В съответствие с член 18, параграф 4 от Регламент 2019/517, Комисията проведе
   широки консултации с експерти преди приемането на настоящия делегиран регламент.
   По-специално Комисията се консултира с държавите членки относно управлението на
   интернет чрез групата на високо равнище за управление на интернет (наричана по-долу
   „групата“). Групата действа като платформа, в която Комисията и държавите членки
   обменят информация и постигат съгласие по широк кръг въпроси, свързани с
   управлението на интернет. Представители на Съвета на Европейския съюз и на
   Европейския парламент също бяха поканени да участват в заседанията на групата, на
   които беше обсъждан настоящият делегиран акт. Консултацията се проведе
   посредством три заседания (юни, октомври и ноември 2019 г.) и онлайн допитване, при
   което членовете на групата имаха възможност да представят писмени коментари по
   проекта на делегирания акт.
   Консултациите        показаха         общата подкрепа на   държавите     членки   за
   проектопредложението на Комисията. Обсъдени бяха различни аспекти на
   проектопредложението и тяхната важност, например осигуряването на прозрачност при
   оценката на критериите за подбор, осигуряването на конкуренция в общия процес на
   подбор и наличието на разпоредби в случай на прекъсване на преговорите за сключване
   на договор. По отношение на функцията на регистратор, която Комисията може да
   поиска регистърът да изпълнява в конкретни случаи, някои представители на
   държавите членки изтъкнаха също така, че е важно да се осигури справедливо и равно
   1
          ОВ L 91, 29.3.2019 г., стр. 25—35.
   2
          ОВ L 113, 30.4.2002 г., стр. 5.
   3
          ОВ L 162, 30.4.2004 г., стр. 40—50.
BG                                               1                                      BG
 ---pagebreak---    третиране на регистраторите на трети страни. Комисията потвърди, че е взела предвид
   коментарите на държавите членки и че ги е отразила в делегирания акт, както и че
   някои по-общи коментари от държавите членки също ще бъдат взети предвид при
   други стъпки от процедурата за подбор, например в поканата за представяне на
   кандидатури за подбор на регистър.
   Комисията публикува делегирания регламент на своя уебсайт за четириседмична
   обществена консултация преди приемането му.
   3.      ПРАВНИ ЕЛЕМЕНТИ НА ДЕЛЕГИРАНИЯ АКТ
   Настоящият делегиран регламент включва три основни части.
   В първата част се представят целта и обхватът на акта.
   Във втората част са обхванати критериите за допустимост и подбор при процедурата за
   подбор. По-специално, за да има право даден субект да участва в процедурата за
   подбор, в член 3 от него се изисква:
   —      да бъде организация с нестопанска цел или като отделна организация, или като
   обединение от субекти. Ако един или повече от субектите, които са част от
   обединението, е субект със стопанска цел, в кандидатурата следва да бъде представена
   информация за мерките, които той се ангажира да приеме, за да гарантира правното и
   финансовото отделяне на всички дейности със стопанска цел от изпълнението на
   функцията регистър за домейна .eu,
   —      неговото седалище, централна администрация и основно място на дейност да
   бъдат на територията на Съюза (разпоредба, приложима за всички субекти, в случай че
   кандидатът е обединение). В кандидатурата също следва изрично да се посочи в коя
   държава членка е регистрирана организацията,
   —      да изпълнява задачите си като основен изпълнител, а не като посредник или
   подизпълнител, освен при специфични обстоятелства, например когато това е
   необходимо за изпълнение на задачите и с писменото разрешение на Комисията.
   Всички кандидати, които се считат за допустими, ще бъдат класирани въз основа на
   следните критерии за подбор:
   —      качество на услугата (тежест: 40 %): кандидатите ще трябва да докажат, че
   отговарят на изискванията, определени в Регламент (ЕС) 2019/517, съгласно които
   домейнът от първо ниво .eu трябва да се управлява по начин, който гарантира високо
   качество на услугите. Те също така ще трябва да докажат, че ще осигурят високо ниво
   на сигурност и доверие в домейна от първо ниво .eu, като използват най-съвременни
   мерки и най-добри практики,
   —      човешки и технически ресурси (тежест: 30 %): кандидатите ще трябва да
   представят информация за своите човешки и технически ресурси за организиране,
   администриране и управление на домейна от първо ниво .eu. Те ще трябва да
   представят точна информация за типа организация, администриране и управление,
   които възнамеряват да създадат за изпълнението на тези функции. Кандидатите ще
   трябва също така да представят информация за своите ресурси, включително човешки
   ресурси и технически капацитет, които им позволяват да функционират като
   регистратор, в случай че Комисията поиска от тях да осигурят тази функция за
   изпълнение на конкретни цели на политиката, свързани с целта, установена в
   Регламент 2019/517 за стимулиране на достъпа до и използването на домейна от първо
   ниво .eu,
BG                                           2                                          BG
 ---pagebreak---    —     финансова стабилност и съответствие (тежест: 30 %): кандидатите ще трябва да
   представят подробна информация, която доказва подходящо ниво на финансова
   сигурност и стабилност и прилагане на принципите на добро финансово управление.
   В третата част се определя рамката за процедурата за подбор. Комисията ще проведе
   процедурата по открит и прозрачен начин и може да потърси подкрепа от външни
   експерти. Процедурата ще се проведе на два етапа:
   —     първият етап включва проверка на допустимостта. Комисията ще извърши първа
   проверка въз основа на критериите за допустимост и ще публикува списък на
   кандидатите, които отговарят на изискванията,
   —     вторият етап включва класиране и определяне на регистъра. Комисията ще
   класира кандидатите, отговарящи на изискванията, въз основа на критериите за подбор.
   След това Комисията ще приеме решение за определяне на кандидата с най-висока
   оценка за регистър.
   Ако някоя от страните прекрати преговорите за сключване на договор, Комисията ще
   определи за регистър следващия в списъка кандидат с най-добър резултат в
   класирането, който отговаря на изискванията. Ако това не е възможно, Комисията ще
   стартира нова покана за представяне на кандидатури за подбор на регистър.
BG                                           3                                          BG
 ---pagebreak---                   ДЕЛЕГИРАН РЕГЛАМЕНТ (ЕС) .../... НА КОМИСИЯТА
                                             от 14.5.2020 година
     за допълване на Регламент (ЕС) 2019/517 на Европейския парламент и на Съвета
      чрез установяване на критериите за допустимост и подбор и на процедурата за
                     определяне на регистъра за домейна от първо ниво .eu
                                         (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2019/517 на Европейския парламент и на Съвета от
   19 март 2019 г. относно реализацията и функционирането на домейна от първо ниво .eu
   и за изменение и отмяна на Регламент (ЕО) № 733/2002 и отмяна на
   Регламент (ЕО) № 874/2004 на Комисията4, и по-специално член 8, параграф 1 от него,
   като има предвид, че:
   (1)     Целта на настоящия регламент е да бъдат установени критериите за допустимост
           и подбор, както и процедурата за определяне на регистъра, на който се възлага
           организирането, администрирането и управлението на домейна от първо ниво
           .eu.
   (2)     Регистърът следва да бъде избран въз основа на открита, прозрачна и
           недискриминационна процедура за подбор, позволяваща справедлив и
           конкурентен процес на подбор. За тази цел и за да може поканата за представяне
           на кандидатури за подбор да достигне до възможно най-голям брой подходящи
           кандидати, тя следва да бъде публикувана в Официален вестник на Европейския
           съюз.
   (3)     Процедурата за подбор следва да бъде организирана от Комисията на два етапа,
           за да се гарантират прозрачността на процеса и ефективното използване на
           ресурсите.
   (4)     На първия етап от процедурата Комисията следва да провери допустимостта на
           кандидатите, за да се гарантира, че се спазват минималните характеристики на
           регистъра, определени в Регламент (ЕС) 2019/517.
   (5)     На втория етап от процедурата Комисията следва да определи класирането на
           кандидатите, които отговарят на изискванията, въз основа на критериите, които
           гарантират, че организирането, администрирането и управлението на домейна от
           първо ниво .eu отговарят на поставените цели — подкрепа за единния цифров
           пазар, изграждане на европейска идентичност онлайн и насърчаване на
           трансграничните онлайн дейности. За да се гарантира постигането на тези цели,
           Комисията следва да разпредели подходяща тежест в процедурата за подбор на
           качеството на услугата, на заделените човешки и технически ресурси и на
           финансовата стабилност на кандидатите.
   4
           ОВ L 91, 29.3.2019 г., стр. 25.
BG                                                     4                                  BG
 ---pagebreak---    (6)   За да се осигури подходящ и навременен надзор върху основните функции на
         регистъра, инфраструктурата, необходима за изпълнение на тези функции,
         следва да бъде разположена в Съюза. Тази инфраструктура следва да включва,
         наред с другото, необходимия софтуер, хардуер и други технически средства,
         необходими за администрирането, функционирането и управлението на домейна
         от първо ниво .eu, като базата данни за регистрационните данни на ДПН .eu,
         базата данни за акредитираните регистратори на ДПН .eu, първичния овластен
         сървър за ДПН .eu, съхраняването на данни при трети страни за зоновия файл на
         ДПН .eu и информацията за регистрацията на имената на домейни, системата на
         обществените услуги за търсене и уебсайта с актуална информация за
         политиката относно ДПН .eu и регистрирането в него.
   (7)   За да се осигури подходящо ниво на управление на домейна от първо ниво .eu., в
         публикуваната от Комисията покана за представяне на кандидатури за подбор
         следва да бъдат посочени минималните изисквания, които кандидатите трябва да
         изпълняват въз основа на критериите за подбор, за да могат да бъдат определени
         като регистър.
   (8)   За да гарантира прозрачността на процедурата, Комисията следва да посочи
         мотивите за решенията си и те да бъдат съобщени на кандидатите.
   (9)   Кандидатът с най-добър резултат в класирането въз основа на оценката следва
         да бъде определен като регистър. В случай че договорът с определения регистър
         не бъде сключен, Комисията следва да има възможност да определи за регистър
         следващия в списъка кандидат с най-добър резултат в класирането.
   (10)  За да се осигури възможност за справедлива и конкурентна процедура за подбор
         на регистър, която да приключи най-късно до 12 октомври 2021 г. с
         подписването на договор, настоящият регламент следва да влезе в сила в деня
         след този на публикуването му в Официален вестник на Европейския съюз,
   ПРИЕ НАСТОЯЩИЯ РЕГЛАМЕНТ:
                                          Член 1
                                         Предмет
   С настоящия регламент се установяват критериите за допустимост и подбор, както и
   процедурата за определяне на регистъра за домейна от първо ниво .eu в съответствие с
   принципите на откритост, прозрачност и недискриминация.
                                          Член 2
                                Критерии за допустимост
   1.     Регистърът е организация с нестопанска цел, създадена в съответствие със
          законодателството на дадена държава членка. Неговото седалище, централна
          администрация и основно място на дейност са на територията на Съюза.
   2.     Инфраструктурата, необходима за изпълнение на основните функции на
          регистъра, посочени в член 5, параграф 2, се намира на територията на Съюза.
   3.     Когато обединение от фирми или група изпълнители създаде организация с
          нестопанска цел, всеки субект, който е част от такова обединение или група,
          има седалище, централна администрация и основно място на дейност в Съюза.
   4.     Регистърът се задължава да изпълнява задачите си като основен изпълнител.
          Възлагането на подизпълнители може да бъде разрешено единствено когато
BG                                           5                                          BG
 ---pagebreak---       това е необходимо за изпълнение на задачите и с предварителното писмено
      съгласие на Комисията.
                                      Член 3
                                  Кандидатури
   1. В кандидатурата се посочват ясно държавите членки, в които е регистрирана
      организацията с нестопанска цел, и се представя пълна информация за
      местонахождението на нейния регистриран офис, централна администрация и
      основно място на стопанската дейност.
   2. Ако организацията с нестопанска цел е създадена от обединение от фирми или
      група изпълнители, в кандидатурата се представя информация за различните
      роли и статут на всеки член на обединението или групата, включително цялата
      изисквана информация по параграф 1 от настоящия член.
   3. Когато един или повече от субектите, които са част от обединението или
      групата, е субект със стопанска цел, в кандидатурата следва да се представи
      информация за мерките, които обединението или групата се ангажира да
      приеме, за да гарантира финансовото и правното отделяне на всички дейности
      със стопанска цел от изпълнението на функцията на регистър.
   4. В кандидатурата се представя описание на вътрешната структура на
      организацията с нестопанска цел, заедно с всички придружаващи документи,
      изискани в поканата за представяне на кандидатури за подбор на регистър.
                                      Член 4
                              Качество на услугата
   1. Регистърът се стреми към високи оперативни постижения и осигурява високо
      качество на услугата на конкурентни цени. Комисията оценява способността на
      кандидатите, отговарящи на изискванията, да предоставят необходимото
      качество на услугата. Тежестта на този критерий в общата оценка е 40 %.
   2. Кандидатите представят информация за своя опит в областите, свързани с
      организирането, администрирането и управлението на имена на домейни.
   3. Кандидатите описват начина, по който планират да управляват домейна от
      първо ниво .eu, така че да гарантират високо качество на предоставяните
      услуги, отчитайки минималните функционални и експлоатационни
      характеристики на услугите, които предоставя регистърът на домейни от първо
      ниво с код на държава, определени от Интернет корпорацията за присвоени
      имена и адреси.
   4. Кандидатите описват какви мерки планират да въведат, за да осигурят високо
      ниво на сигурност и доверие в домейна от първо ниво .eu.
                                      Член 5
                          Човешки и технически ресурси
   1. Комисията оценява човешките и техническите ресурси на кандидата. Тежестта
      на този критерий в общата оценка е 30 %.
BG                                       6                                        BG
 ---pagebreak---    2. Кандидатите представят информация за своите човешки и технически ресурси
      и описват защо смятат тези ресурси за достатъчни за изпълнение на следните
      функции:
      а)   да организират, администрират и управляват домейна от първо ниво .eu,
           както и да поддържат съответните бази данни и свързаните с тях
           обществени услуги за търсене, да регистрират имена на домейни, да
           управляват регистъра на имена на домейни, да управляват сървърите на
           имена на домейни от първо ниво на регистъра и да създават и управляват
           зоновите файлове на домейни от първо ниво;
      б)   да гарантират високо качество, прозрачност, сигурност, стабилност,
           предвидимост, надеждност, достъпност, ефективност, недискриминация,
           справедливи условия на конкуренция и защита на потребителите при
           предоставянето на своите услуги.
   3. Кандидатите описват в кандидатурата си вида организация, администриране и
      управление, които възнамеряват да въведат, за да изпълняват функциите,
      посочени в параграф 2, включително:
      а)   човешки ресурси и необходимите системи;
      б)   софтуер и хардуер;
      в)   технически средства, необходими за работата и управлението на домейна
           от първо ниво .eu.
   4. Кандидатите описват защо смятат, че техните ресурси, включително човешки
      ресурси и технически капацитет, са достатъчни за изпълнение на функцията на
      регистратор, в случай че Комисията поиска от тях да осигурят тази функция за
      изпълнение на конкретни цели на политиката. Кандидатът също така представя
      информация за това как заделянето на тези ресурси за изпълнение на
      функцията на регистратор отговаря на изискванията, посочени в член 7,
      параграф 2 от Регламент (ЕС) 2019/517.
   5. Кандидатите представят информация за начина, по който планират да създадат
      цялата организационна и оперативна структура, така че да могат да започнат да
      функционират като регистър от 13 октомври 2022 г.
                                     Член 6
                     Финансова стабилност и съответствие
   1. Комисията оценява финансовата стабилност на кандидатите, отговарящи на
      изискванията. Тежестта на този критерий в общата оценка е 30 %.
   2. Кандидатите:
      а)   доказват ниво на финансова сигурност и стабилност, което е подходящо
           за изпълнение на задачите на регистъра;
      б)   представят пълна информация за очакваните разходи и капиталови
           изисквания за организиране, администриране и управление на домейна от
           първо ниво .eu, наличието на капитал и застраховка; представят модел на
           приходите, включително модел на ценообразуване, съответен пазарен
           анализ, маркетингов план и предпазни мерки за извънредни
           обстоятелства;
      в)   описват как ще прилагат принципите на добро финансово управление;
BG                                      7                                           BG
 ---pagebreak---       г)    представят информация за таксите, които възнамеряват да прилагат, и
            описват как определят техните нива въз основа на направените разходи.
   3. Кандидатите представят информация за външните одити, които ще представят,
      за да докажат съответствие с Регламент (ЕС) 2019/517.
                                      Член 7
                               Процедура за подбор
   1. При избора на регистър Комисията организира открита, прозрачна и
      недискриминационна процедура за подбор. Поканата за представяне на
      кандидатури за подбор се публикува в Официален вестник на Европейския
      съюз. Кандидатите разполагат с най-малко 30 работни дни за подаване на
      кандидатурите си.
   2. За анализа и/или оценката на кандидатурите Комисията може да потърси
      мнението и помощта на външни експерти. Външните експерти се избират въз
      основа на техните експертни познания и висока степен на независимост и
      безпристрастност.
                                      Член 8
              Първи етап на подбора — проверка на допустимостта
   1. Кандидатите подават своите кандидатури до Комисията в съответствие с
      инструкциите, посочени в поканата за представяне на кандидатури за подбор.
   2. Комисията може да поиска от кандидатите да представят до определен срок
      допълнителна информация относно изпълнението на критериите за
      допустимост. Като част от проверката за допустимост Комисията оценява:
      а)    дали при подаването на кандидатурата е бил спазен крайният срок,
            определен в поканата за представяне на кандидатури за подбор;
      б)    изпълнението на изискванията, посочени в членове 2 и 3;
      в)    дали кандидатурата е пълна и, когато е приложимо, дали кандидатът е
            предоставил допълнителната информация, поискана от Комисията
            съгласно параграф 2.
   3. В срок от 40 работни дни след крайната дата за кандидатстване Комисията
      взема решение относно допустимостта на кандидатите. Комисията представя
      обосновка, когато реши, че кандидатът не отговаря на критериите за
      допустимост. Тя незабавно съобщава това решение на съответния кандидат.
   4. Комисията публикува списъка на допустимите кандидати.
                                      Член 9
          Втори етап на подбора — класиране и определяне на регистър
   1. В срок от 80 работни дни след публикуването на списъка на кандидатите,
      отговарящи на изискванията, Комисията класира кандидатите, отговарящи на
      изискванията, които са получили минималния резултат при оценката,
      определен в поканата за представяне на кандидатури за подбор, въз основа на
      критериите за подбор.
BG                                       8                                        BG
 ---pagebreak---    2.      Комисията съобщава окончателното класиране на кандидатите, които
           отговарят на изискванията.
   3.      Комисията определя за регистър кандидата с най-добър резултат в класирането.
           Комисията публикува решението за определяне на регистър в Официален
           вестник на Европейския съюз.
                                         Член 10
                Определяне на регистър, в случай че не бъде сключен договор
   Когато преговорите за сключване на договор между определения регистър и Комисията
   приключат без да бъде сключен договор, Комисията определя за регистър следващия в
   списъка кандидат с най-добър резултат в класирането. Ако това не е възможно,
   Комисията организира нова процедура за подбор за избор на регистър.
                                         Член 11
                                      Влизане в сила
   Настоящият регламент влиза в сила на първия ден след деня на публикуването му в
   Официален вестник на Европейския съюз.
   Настоящият регламент е задължителен в своята цялост и се прилага пряко във всички
   държави членки.
   Съставено в Брюксел на 14.5.2020 година.
                                           За Комисията
                                           Председател
                                           Ursula VON DER LEYEN
BG                                           9                                          BG